Σύμφωνα με τα νέα προγράμματα του Λυκείου, άρχισαν να κάνουν την εμφάνισή τους οι εργασίες τύπου project. Στόχος των project είναι να παρέχουν στους μαθητές τη δυνατότητα της αυτενέργειας και της ομαδικής συνεργασίας. «Μαθαίνω κατασκευάζοντας, ερευνώντας και συνεργαζόμενος» είναι το γενικό σύνθημά τους. Με βάση τη νέα αυτή κατάσταση και με αφορμή το πολύ δυσάρεστο φαινόμενο του εξοβελισμού του μαθήματος της Αστρονομίας από τα σχολεία, η Εταιρεία Αστρονομίας και Διαστήματος αποφάσισε να προσφέρει στη σπουδάζουσα νεολαία, ένα νέο είδος μελέτης και εμβάθυνσης των μαθητών στην πανάρχαια μεν, αλλά και τόσο σύγχρονη, επιστήμη της Αστρονομίας. Οι κατασκευές – projects που αναλαμβάνουν να φέρουν εις πέρας οι μαθητές έχουν να κάνουν συνήθως με αντικείμενα που σχετίζονται με την Παρατηρησιακή Αστρονομία. Για παράδειγμα: αστρολάβος, επιπεδόσφαιρο, προσομοιωτής ουράνιου θόλου, μακέτα του ηλιακού μας συστήματος, φασματοσκόπιο κ.λπ. Οι κατασκευές γίνονται με απλά υλικά καθημερινής χρήσης που εύκολα μπορεί να βρει ο μαθητής μέσα στο σπίτι του.